Základná škola s materskou školou vo Vyšných Ružbachoch

**ŠKOLSKÝ PORIADOK**

materskej školy Vyšné Ružbachy

na školský rok 2023/2024

Vypracovala: Mária Fabisová

 Platný od 1.9.2023

**Obsah**

[Úvodné ustanovenie 3](#_Toc144037408)

[Charakteristika školy 3](#_Toc144037409)

[Prevádzka školy 4](#_Toc144037410)

[Zápis a prijímanie detí do MŠ 5](#_Toc144037411)

[Dochádzka detí do MŠ 6](#_Toc144037412)

[Ospravedlnenie neprítomnosti dieťaťa v MŠ 8](#_Toc144037413)

[Úhrada poplatkov za dochádzku 9](#_Toc144037414)

[Denný poriadok 10](#_Toc144037415)

[Organizácia tried a vekové zloženie 11](#_Toc144037416)

[Prevádzka tried, schádzanie a rozchádzanie detí 11](#_Toc144037417)

[Preberanie detí 11](#_Toc144037418)

[Organizácia v šatni 11](#_Toc144037419)

[Organizácia v umyvárni 12](#_Toc144037420)

[Organizácia v jedálni 12](#_Toc144037421)

[Pobyt deti vonku 12](#_Toc144037422)

[Organizácia v spálni 13](#_Toc144037423)

[Konzultácia s pedagogickými zamestnancami 13](#_Toc144037424)

[Práva a povinností deti 13](#_Toc144037425)

[Práva a povinnosti rodičov (zákonných zástupcov) 14](#_Toc144037426)

[Ako bude MŠ dbať na napĺňanie rodičovských práv a povinnosti 15](#_Toc144037427)

[Triedny učiteľ 16](#_Toc144037428)

[Podmienky na zaistenie bezpečnosti a ochrany zdravia 16](#_Toc144037429)

[pri výchove a vzdelávaní 16](#_Toc144037430)

[Opatrenia v prípade pedikulózy 17](#_Toc144037431)

[Ochrana pred sociálno patologickými javmi 18](#_Toc144037432)

[Ochrana proti šíreniu legálnych a nelegálnych drog 18](#_Toc144037433)

[Ochrana spoločného a osobného majetku školy 19](#_Toc144037434)

[Spôsob zaznamenania zmien v školskom poriadku 19](#_Toc144037435)

 Prílohy:

1. Rozvrhnutie pracovného času pedagogických zamestnancov
2. Pracovná doba pedagogických zamestnancov
3. Pracovná doba upratovačky
4. Schválenie prevádzky v MŠ od zriaďovateľa

## Úvodné ustanovenie

Školský poriadok je vypracovaný v zmysle vyhlášky Ministerstva školstva Slovenskej republiky č.541/2021, č. 306/2008 Z.z. o materskej škole a o zmene a doplnení niektorých zákonov, Vyhlášky MŠ SR č. 308/2009 Z.z., ktorou sa mení vyhláška MŠ SR č.306/2008 Z.z o materskej škole, zákona č. 245/2008 o výchove a vzdelávaní (školský zákon) a o zmene a doplnení niektorých zákonov, Zákon č.305/2005 Z.z. o sociálnoprávnej ochrane detí a sociálnej kuratele, vyhlášky MZ SR č. 527/2007 Z.z o podrobnostiach a požiadavkách na zariadenie pre deti a mládež, s prihliadnutím na podmienky MŠ vo Vyšných Ružbachoch.

## Charakteristika školy

 Materská škola je jediná v obci a nachádza sa v budove č.229. V tomto školskom roku je 2-triedna. Prízemie tvorí 1 trieda pre 2-4 ročné deti, sklad učebných pomôcok, chodba, jedáleň, kuchynka na vydávanie stravy, ktorú dováža kuchárka vo varniciach zo školskej jedálne, šatňa pre detí, WC pre detí a dospelých, sprchovací kút a prebaľovací pult. Na poschodí sú 2 triedy, jedna t.č. slúži ako telocvičňa, v druhej je trieda 4-6 ročných detí, pri nej sklad učebných pomôcok, chodba, kuchynka, WC pre detí a dospelých. V podkroví sa nachádza chodba, sklad, kancelária, 3 spálne, t.č. jedna spálňa slúži na prezliekanie pre detí, izolačná miestnosť a WC pre detí a dospelých. V školskom roku 2023-2024 je k 1.9. zapísaných 37 deti. V priebehu školského roka prijmeme ešte 5 detí. Do tried sú zadelené podľa veku. V triede 2-4 ročných je zapísaných 16 deti. V triede 4-6 ročných je zapísaných 21 deti, z toho 15 predškolákov.

Hlavným cieľom výchovy a vzdelávania v materskej škole je dosiahnutie optimálnej, kognitívnej, senzomotorickej a sociálno-citovej úrovne ako základu pre školské vzdelávanie v základnej škole a pre život v spoločnosti.

S účinnosťou od školského roku 2021/2022 je absolvovanie predprimárneho vzdelávania povinné pre všetky deti, ktoré dosiahli vek 5 rokov do 31.8. a trvá jeden školský rok. Podľa § 59 ods.5 školského zákona povinné vzdelávanie plní dieťa formou pravidelného denného dochádzania v pracovných dňoch v rozsahu najmenej 4 hodiny denne.

MŠ pracuje podľa vlastného školského vzdelávacieho programu „Pramienok“ vypracovaného podľa ŠVP – predprimárne vzdelávanie. Učebné osnovy ŠkVP sú spracované formou obsahových celkov, ktoré sú tematicky blízke a súvisia so skutočným životom detí predškolského veku

## Prevádzka školy

 Materská škola je s celodennou výchovnou starostlivosťou, zabezpečuje výchovu deti počas dňa. Je v prevádzke v pracovných dňoch od 6.30-16.30 hod. Zriaďovateľ ZŠ s MŠ : Obec Vyšné Ružbachy

Riaditeľka ZŠ s MŠ: PhDr. Hrehová Daniela, PhD., MBA

Pedagogickí zamestnanci: Fabisová Mária

 Bujdošová Martina

 Mgr.Piešťanská Ľubomíra

 Timčáková Dáša

Upratovačka: Pizovková Darina

Vedúca ŠJ : Fabisová Zuzana

Kuchárka: Petríková Stela

Školník: Totoš Marek

Organizáciu práce MŠ určuje Školský poriadok, ktorý po prerokovaní v pedagogickej rade, na pracovnej porade, v Rade školy a s rodičmi schvaľuje riaditeľ ZŠ s MŠ. Zriaďovateľ schvaľuje len čas prevádzky. V čase letných prázdnin sa prevádzka prerušuje nepretržite najmenej na tri týždne z dôvodu potreby dôkladného čistenia priestorov MŠ, dezinfekcie prostredia a hračiek, ako aj čerpanie dovolenky zamestnancov. S prerušením prevádzky budú rodičia oboznámení vopred. So Školským poriadkom školy boli oboznámení na prvom združení rodičov v auguste.

Školský poriadok MŠ bol prerokovaný:

* na pracovnej a pedagogickej porade: 30.8.2023
* na Združení rodičov: 30.8.2023
* na Rade školy:
* so zriaďovateľom schválený len čas prevádzky: od 6.30 hod-16.30 hod

## Zápis a prijímanie detí do MŠ

 Do MŠ sa prijímajú deti od troch rokov veku na základe písomnej žiadosti zákonného zástupcu, ktorú predloží riaditeľovi spolu s potvrdením o zdravotnom stave dieťaťa od všeobecného lekára pre deti a dorast, ktorého súčasťou je aj údaj o povinnom očkovaní. Dieťa po dovŕšení dvoch rokov veku môže byť prijaté do MŠ, ak sú vytvorené vhodné materiálne, personálne a iné podmienky.

Riaditeľ MŠ nesmie pri prijímaní uprednostniť deti mladšie ako 3 roky pred prijatím starších detí. Do MŠ sa prijímajú detí na nasledujúci školský rok, alebo priebežne, ak je v MŠ voľná kapacita. Osobná účasť detí na zápise sa nevyžaduje. Zápis prebieha od 30.4 do 31.5. Riaditeľ po dohode so zriaďovateľom určí miesto a termín podania žiadosti o prijatí dieťaťa na nasledujúci školský rok a zverejní podmienky na prijatie.

Prednostne sa prijímajú  detí, pre ktoré je plnenie predprimárneho vzdelávania povinné. V prípade zvýšeného záujmu zákonných zástupcov o prijatie dieťaťa do MŠ ostatné podmienky prijímania urči riaditeľ a po prerokovaní s pedagogickou radou školy zverejní na viditeľnom mieste. Kompetencia určiť ostatné podmienky prijímania deti do MŠ je ustanovená len pre riaditeľa MŠ, nie zriaďovateľa.

V prípade zvýšeného záujmu zákonných zástupcov o prijatie detí do MŠ budú do naplnenia kapacity uprednostnené:

- deti, ktoré nedovŕšia do 31.8. vek 5 rokov a zákonný zástupca bude žiadať, aby v nasledujúcom školskom roku pred 5. rokom veku plnili PPV, pričom so žiadosťou priloží aj písomný súhlas príslušného zariadenia poradenstva a prevencie a dieťa má trvalý pobyt v obci

- deti podľa veku : deti, ktoré dovŕšia vek 5 rokov

 deti, ktoré dovŕšia vek 4 roky

 deti, ktoré dovŕšia vek 3 roky

- deti, ktoré majú osvojené hygienické a seba obslužné návyky a sú primerane

 samostatné,

- deti, o ktoré sa stará osamelý zákonný zástupca,

- deti, ktoré majú trvalý pobyt v obci,

- do MŠ, pokiaľ má voľné kapacity, môže byť prijaté aj dieťa, ktorého matka je na

 rodičovskej dovolenke s ďalším súrodencom,

 Rozhodnutie o prijatí, respektíve o neprijatí dieťaťa do MŠ je v kompetencii riaditeľky (§ 5 ods.14 písm. a) zákona č.596/2003Z.z.).

Písomné rozhodnutie o prijatí alebo neprijatí dieťaťa do MŠ oznámi riaditeľ zákonnému zástupcovi. O počte prijatých a neprijatých detí riaditeľ písomne informuje zriaďovateľa.

*Dieťa prijaté do MŠ musí mať osvojené základné hygienické a sebaobslužné návyky a je primerane samostatné*:

- nemať plienku, fľašu, cumlík,

- ovládať základy stolovania – samostatne jesť lyžicou, piť z pohára ,

- používať WC, umyť si ruky,

- čiastočne obliekať základné časti odevu, vedieť sa obuť,

- požiadať o pomoc učiteľku.

Z dôvodu ľahšej adaptácie dieťaťa možno prijať dieťa na čas *adaptačného* *pobytu*. Priebeh spočíva v tom, že zákonný zástupca privedie dieťa do MŠ postupne najprv len na pár hodín (jednu, najviac štyri), spolupracuje s pedagogickými zamestnancami a následne podľa toho, ako sa bude dieťaťu dariť, budú sa hodiny pobytu dieťaťa v MŠ predlžovať (3.ods.1a2 vyhlášky o MŠ). Odporúčame: 1. týždeň pobyt do 12.00 hod. a 2. týždeň celodenný pobyt. Adaptácia sa môže upraviť individuálne podľa potrieb dieťaťa po dohovore s triednymi učiteľkami, nesmie byť dlhší ako 3 mesiace. Pri zníženej adaptačnej schopnosti dieťaťa môže riaditeľ po prerokovaní so zákonným zástupcom rozhodnúť o prerušení dochádzky dieťaťa do MŠ na dohodnutý čas.

*Diagnostický pobyt* sa vzťahuje na deti, ktoré majú zariadením výchovného poradenstva a prevencie diagnostikované ŠVVP (špeciálne výchovno-vzdelávacie potreby). Diagnostický pobyt dieťaťa v „bežnej“ MŠ nesmie byť dlhší ako 3 mesiace (§ 59 ods.8 školského zákona).

Riaditeľka môže po dôkladnom preskúmaní všetkých podkladov a okolnosti o dieťati rozhodnúť o forme výchovy a vzdelávania - celodenná, poldenná.

*Kritéria prerušenia alebo predčasného ukončenia dochádzky do MŠ po ukončení adaptačného obdobia:*

- ak dieťa ani po troch mesiacoch navštevovania MŠ nie je adaptované na prostredie a deti v triede - nemá osvojené hygienické návyky, prejavuje časté stavy úzkosti, je plačlivé, odmieta stravu, pri príchode do MŠ bráni odchodu rodiča a po jeho odchode je rozrušené,

- nezapája sa do činnosti pod vedením učiteľky, nerešpektuje ju, nespolupracuje, prejavuje známky agresivity voči deťom a dospelým,

- svojím konaním narúša činnosť ostatných detí a ich zdravie tým, že im fyzicky

 ubližuje,

- ak dieťa nemá určený adaptačný proces, je riadne prijaté na celodennú výchovu a vzdelávanie, ale ukáže sa, že nie je schopné zvládnuť prechod z domu do MŠ. Vtedy môže riaditeľ dodatočne dohodnúť so zákonným zástupcom na určitý čas proces adaptácie s konkrétnymi podmienkami. Ak je proces adaptácie úspešný, môže byť ukončený skôr.

## Dochádzka detí do MŠ

 Zákonný zástupca privádza pravidelne dieťa do MŠ v čase od 6.30 hod do 8.15 hod. a prevezme po 15.00 hod. (dieťa, ktoré je na poldenný pobyt, po 12.00 hod). Riaditeľ vytvorí podmienky na dochádzku dieťaťa do MŠ, pričom so zákonným zástupcom dohodne dĺžku pobytu dieťaťa v predškolskom zariadení.

Na prevzatie svojho dieťaťa z MŠ môže zákonný zástupca písomne splnomocniť svoje dieťa staršie ako 10 rokov alebo inú, pedagogickým zamestnancom známu osobu. Písomne splnomocnené maloleté dieťa alebo iná, pedagogickým zamestnancom známa osoba, po prevzatí za dieťa v plnom rozsahu zodpovedá.

Zákonný zástupca by mal uviesť aj telefonický kontakt na inú osobu, ktorá môže vyzdvihnúť dieťa z MŠ.

Zákonní zástupcovia sú povinní pri nástupe dieťaťa do MŠ podľa školského zákona §11ods.6a) b) poskytnúť všetky informácie potrebné k riadnej evidencii dieťaťa: dátum a miesto narodenia, bydlisko, rodné číslo, telefonický kontakt na zákonného zástupcu na účely komunikácie a informácie o zdravotnom stave dieťaťa. Zároveň sú povinní nahlásiť všetky zmeny súvisiace s požadovanými informáciami, o prípadných zdravotných problémoch dieťaťa alebo iných závažných skutočnostiach, ktoré by mali vplyv na výchovu a vzdelávanie.

Do MŠ môže chodiť len dieťa, ktoré:

- je zdravotne spôsobilé na pobyt v kolektíve,

- neprejavuje príznaky prenosného ochorenia,

- nemá nariadene karanténne opatrenia.

*Dôvody, pre ktoré môže riaditeľ MŠ rozhodnúť o predčasnom ukončení dochádzky dieťaťa do MŠ:*

 Ak*:*

- zákonný zástupca dieťaťa opakovane porušuje podmienky predprimárneho vzdelávania svojho dieťaťa určené školským poriadkom,

- zákonný zástupca neposkytne MŠ pravdivé informácie o zdravotnej spôsobilosti svojho dieťaťa, jeho zdravotných problémoch alebo iných závažných skutočnostiach, ktoré majú vplyv na výchovu a vzdelávanie jeho dieťaťa a ostatných detí zúčastňujúcich sa na predprimárnom vzdelávaní,

- zákonný zástupca odmietne s dieťaťom absolvovať odborné vyšetrenia, ak sa ŠVVP dieťaťa prejavia po jeho prijatí do MŠ a je potrebné zmeniť formu vzdelávania dieťaťa,

- predčasné ukončenie predprimárneho vzdelávania odporučí všeobecný lekár pre

 deti a dorast alebo lekár špecialista, príslušné zariadenie výchovného poradenstva

 a prevencie,

- sa dieťa správa v MŠ agresívne a svojím správaním a prejavmi ohrozuje

 bezpečnosť a zdravie iných deti v triede,

- dieťa nemá osvojené základné hygienické a seba obslužné návyky,

- dieťa sa v MŠ pomočuje.

Zákonný zástupca môže požiadať písomne o prerušenie dochádzky dieťaťa do MŠ zo zdravotných a rodinných dôvodov.

V rámci platných zákonov Ministerstva zdravotníctva a Ministerstva školstva Slovenskej republiky sú stanovené podmienky, podľa ktorých nie je možné priviesť dieťa do MŠ ak:

* má oči výrazné lesklé alebo červené s hnisavým výtokom,
* mu z uší vyteká tekutina a je zaschnutá na ušnici,
* mu z nosa vyteká hustá skalená tekutina, okolie nosa má červené a podráždené,
* má na tvári alebo na končatinách zapálené, hnisajúce miesta,
* má intenzívny dusivý kašeľ alebo výrazný vlhký produktívny kašeľ ,

- je dieťa bledé, malátne, bolí ho brucho, má hnačku, zvracia,

- má vyrážky spôsobené vírusom (ovčie kiahne, rubeolu, osýpky),

- je napadnuté parazitmi (vši, mrle, hlísty),

- sa denne pomočuje,

- prejavuje príznaky infekcie dýchacích ciest.

*Je nevyhnutné dodržiavať tieto pokyny:*

- V MŠ sa nesmú podávať antibiotiká, kvapky proti kašľu ani žiadne lieky.

 Výnimku tvoria antialergiká a antiastmatiká (s písomným odporúčaním od

 lekára - špecialistu).

* Ak má dieťa epilepsiu, alebo iné záchvatové ochorenie, musí rodič upozorniť pedagogického zamestnanca o tejto skutočnosti.
* Deti nesmú nosiť do MŠ mobilné telefóny, prstene, retiazky a iné ostré predmety.

## Ospravedlnenie neprítomnosti dieťaťa v MŠ

Ak sa dieťa nemôže zúčastniť na výchove a vzdelávaní, jeho zákonný zástupca je povinný oznámiť škole bez zbytočného odkladu príčinu jeho neprítomnosti.

Za dôvod ospravedlniteľnej neprítomnosti sa uznáva najmä:

* choroba,
* rekonvalescencia alebo vyzdvihnutie dieťaťa z MŠ pri príznakoch ochorenia počas dňa,
* lekárom nariadený zákaz dochádzky do MŠ,
* mimoriadne nepriaznivé poveternostné podmienky,
* mimoriadne udalosti v rodine,
* účasť dieťaťa na súťažiach.

Neprítomnosť dieťaťa alebo neplnoletého žiaka ospravedlňuje škola na základe žiadosti jeho zákonného zástupcu alebo zástupcu zariadenia; vo výnimočných a osobitne odôvodnených prípadoch škola môže vyžadovať lekárske potvrdenie o chorobe alebo iný doklad potvrdzujúci odôvodnenosť neprítomnosti. Ak neprítomnosť žiaka z dôvodu ochorenia trvá najviac päť po sebe nasledujúcich vyučovacích dní, neprítomnosť ospravedlňuje zákonný zástupca alebo zástupca zariadenia; ak neprítomnosť žiaka z dôvodu ochorenia trvá viac ako päť po sebe nasledujúcich vyučovacích dní, vyžaduje sa aj predloženie potvrdenia od lekára. Ak neprítomnosť dieťaťa, ktoré plní povinné predprimárne vzdelávanie, z dôvodu ochorenia trvá najviac sedem po sebe nasledujúcich vyučovacích dní, neprítomnosť ospravedlňuje zákonný zástupca alebo zástupca zariadenia; ak neprítomnosť takého dieťaťa z dôvodu ochorenia trvá viac ako sedem po sebe nasledujúcich vyučovacích dní, vyžaduje sa aj predloženie potvrdenia od lekára. V čase mimoriadnej situácie, núdzového stavu alebo výnimočného stavu môže zákonný zástupca alebo zástupca zariadenia ospravedlniť neprítomnosť z dôvodu ochorenia bez lekárskeho potvrdenia aj v trvaní viac dní ako podľa druhej vety alebo tretej vety; počet dní určí ministerstvo školstva. (Zákon 245/2008 Z.z.- školský zákon)

## Úhrada poplatkov za dochádzku

Výšku príspevku za pobyt dieťaťa v MŠ zriadenej obcou určil zriaďovateľ všeobecne záväzným nariadením č.31/354/2022 s účinnosťou od 1.9.2022 (Zákon č. 369/1990 Zb. V znení neskorších predpisov) a podľa ustanovení zákona č. 245/2008 Z.z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a v súlade nadväznosti na zákon č.544/2010 Z.z o dotáciách v pôsobnosti MPSVaR SR.

Za pobyt dieťaťa v materskej škole prispieva rodič na čiastočnú úhradu výdavkov v MŠ na jedno dieťa sumou 15 € mesačne.

 Príspevok v materskej škole sa neuhrádza za dieťa,

1. ktoré má jeden rok pred plnením povinnej školskej dochádzky,
2. ak zákonný zástupca dieťaťa predloží riaditeľovi MŠ doklad o tom, že je poberateľom dávky v hmotnej núdzi a príspevku k dávke k hmotnej núdzi (Zákon č. 599/2003 Z. z.),
3. ktoré má prerušenú dochádzku do MŠ na viac ako 30 po sebe nasledujúcich kalendárnych dní z dôvodu choroby alebo rodinných dôvodov preukázateľným spôsobom.

Poplatok sa uhrádza vždy do 10. dňa v mesiaci za celý kalendárny mesiac vopred na účet.

Finančné prostriedky získané z príspevkov sú príjmom rozpočtu MŠ.

Rodič je povinný poplatok včas uhradiť aj vtedy, ak:

 - bolo dieťa v príslušnom mesiaci v MŠ iba jeden deň,

 - dieťa v termíne určenom na platbu školného nenavštevuje MŠ.

V prípade, že zákonný zástupca neuhradí v stanovenom termíne určené príspevky za pobyt dieťaťa v materskej škole a je v nedoplatku na stravnom, nemá nárok do úhrady poplatkov na poskytnutie stravy a riaditeľ MŠ môže po upozornení ukončiť dochádzku dieťaťa do MŠ.

## Denný poriadok

V materskej škole pozostáva výchovno-vzdelávacia činnosť z relatívne ustálených, rytmicky sa striedajúcich organizačných foriem dňa, v ktorých sa vzhľadom na optimálny biorytmus a zdravú životosprávu dieťaťa uspokojujú jeho potreby a záujmy, túžby po poznaní a činnosti. Usporiadanie denných činnosti sa spracúvajú vo forme denného poriadku, ktorý poskytuje priestor na pokojný, bezpečný, aktívny a zmysluplný pobyt dieťaťa v MŠ.

|  |  |
| --- | --- |
| **Schádzanie od 6.30 hod.** | Hry a hrové činnosti podľa voľby deti  |
| **Zdravotné cvičenia** |  |
| **Činnosti zabezpečujúce životosprávu** | Osobná hygiena |
| **Desiata** |  |
| **dopoludňajšia cielená vzdelávacia aktivita** | Je navodená učiteľkou. Je to cieľavedomá, systematická, zmysluplná, konkrétna výchovno- vzdelávacia činnosť. |
| **Pobyt detí vonku** |  |
| **Činnosti zabezpečujúce životosprávu** | Osobná hygiena |
| **Obed** |  |
| **Činnosti zabezpečujúce životosprávu** | Osobná hygiena a príprava na odpočinok |
| **Odpoludňajší odpočinok** |  |
| **Činnosti zabezpečujúce životosprávu** | Osobná hygiena |
| **Olovrant** |  |
| **Hry a hrové činnosti podľa voľby detí do16.30 hod.** |  |

Všetky organizačné formy denného poriadku sú po pedagogicko-psychologickej stránke rovnocenné. Nie je správne, ak sa preceňuje jedna z nich, pretože všetky majú vplyv na rozvoj osobnosti dieťaťa a preto ich pedagogický usmerňujú kvalifikovaní učitelia predprimárného vzdelávania.

##

## Organizácia tried a vekové zloženie

1. trieda**:** 2.-4. ročné deti učiteľky: Bujdošová Martina - triedna učiteľka

 na prízemí Timčáková Dáša

2. trieda: 4.-6. ročné deti učiteľky: Mgr. Piešťanská Ľubomíra - triedna učiteľka

 na poschodí Mária Fabisová

## Prevádzka tried, schádzanie a rozchádzanie detí

Prevádzka v MŠ je v pracovných dňoch od 6.30hod - 16,30hod.

Deti sa schádzajú vo svojich triedach od 6.30 hod. a rozchádzajú po 15.00 hod. Od 15,30 hod sa budú deti vyzdvihovať z  MŠ z triedy 2-4 ročných detí. Výchovu v triedach zabezpečujú striedavo dve učiteľky, pričom sa ich základný týždenný úväzok výchovnej činnosti prekrýva v čase pobytu vonku a obeda.

## Preberanie detí

 Za vytvorenie bezpečných a hygienických podmienok na výchovu a zdravý vývoj detí a za počet prijatých detí do predškolského zariadenia zodpovedá

riaditeľ. Za bezpečnosť a ochranu zdravia dieťaťa zodpovedajú pedagogickí zamestnanci predškolského zariadenia v čase od prevzatia dieťaťa od jeho zákonného zástupcu až do odovzdania zákonnému zástupcovi dieťaťa alebo ním splnomocnenej osobe.

 Pedagogický zamestnanec môže odmietnuť prevzatie dieťaťa, ak zistí, že jeho zdravotný stav nie je vhodný na prijatie do predškolského zariadenia. Ak dieťa v predškolskom zariadení počas dňa ochorie, pedagogický zamestnanec zabezpečí jeho izoláciu od ostatných detí, dozor ním poverenou osobou z radov zamestnancov školy a informuje zákonného zástupcu dieťaťa. (§7 ods.7 vyhlášky MŠ SR č.306/2008 Z.z o MŠ)

## Organizácia v šatni

 Šatne detí v predškolskom zariadení sú vybavené šatňovými skrinkami a lavičkami. Do šatne majú prístup zákonní zástupcovia, ktorí v spolupráci s učiteľkami vedú deti pri prezliekaní a odkladaní vecí do skrinky označenej značkou k samostatnosti a poriadkumilovnosti. Za oblečenie v skrinkách a vlastné hračky zodpovedajú zákonní zástupcovia, aj za stále pripravené náhradné oblečenie detí pre prípad znečistenia a premočenia. Za estetickú úpravu šatne zodpovedajú učiteľky, za poriadok v skrinkách, hygienu a uzamknutie vchodu upratovačka.

Rodičia sa v šatni zdržiavajú minimálne, len na čas potrebný na prípravu dieťaťa na vstup do triedy.

## Organizácia v umyvárni

 Na každom poschodí majú detí umyváreň a WC. Každé dieťa má vlastný hrebeň, uterák, 4-6 ročné deti majú vlastnú zubnú kefku, pastu a pohár označený značkou. Za pravidelnú výmenu uterákov, čistenie pohárov, suchú podlahu a hygienu umyvárne zodpovedá upratovačka. Za celkovú organizáciu v umyvárni a za dodržiavanie hygienických a bezpečnostných predpisov zodpovedá učiteľka príslušnej triedy.

Deti sa zdržiavajú v umyvárni len za prítomnosti učiteľky, ktorá ich učí základným hygienickým návykom a sebaobsluhe. Upozorňujeme na povinnosť rodičov spolupracovať s učiteľkami pri osvojovaní hygienických návykov. Rodičia nevstupujú do detskej umyvárne a nepoužívajú školské WC (len v nutných prípadoch). Pranie uterákov si zabezpečujú rodičia jeden krát týždenne.

##

## Organizácia v jedálni

**Desiata:** deti 2.-4 ročné: od 8.30 – 8.55 hod.

 deti 4.-6. ročné: od 8.55 – 9.15 hod.

**Obed:** deti 2-4 ročné: od 11.30 – 12.00 hod.

 deti 4-6 ročné: od 12.00 - 12,30hod.

**Olovrant:** od 14,40 hod.

Stravu zo školskej jedálne do MŠ dováža kuchárka vo varniciach, ktorá zabezpečuje hygienicky nezávadné rozdeľovanie jedál a nápojov zodpovedajúcej hmotnosti. Kuchárka dodržiava časové intervaly medzi jednotlivými jedlami. Deti majú v plnej miere zabezpečený pitný režim učiteľkami.

Učiteľky vedú deti k osvojeniu si základných návykov kultúrneho stolovania, v maximálnej miere pri tom uplatňujú individuálny prístup k deťom. Počas jedla učiteľka deti nenásilne usmerňuje, podľa želania rodičov aj prikrmuje, nenúti ich jesť.

Deti 2-4 ročné používajú pri jedle lyžicu, deti 4-5 ročné aj vidličku a v druhom polroku už príbor a deti 5-6 ročné používajú kompletný príbor.

Úhrada nákladov na stravovanie sa vykonáva na účet školskej jedálne v danom mesiaci cez aplikáciu Edupage, alebo šekom.

## Pobyt deti vonku

Učiteľka je povinná zabezpečiť deťom plnohodnotnú organizovanú činnosť, venuje deťom zvýšenú pozornosť, dodržiava požiadavky bezpečnosti ochrany ich zdravia v zmysle príslušných všeobecne záväzných právnych predpisov a pokynov riaditeľky ZŠ s MŠ.

Pobyt vonku obsahuje pohybové aktivity detí, vychádzky, edukačné aktivity, atď. V záujme psychosomatického rozvoja dieťaťa sa neodporúča vynechávať pobyt vonku. Realizuje sa každý deň. Výnimkou, kedy sa nemusí uskutočniť sú nepriaznivé klimatické podmienky, silný nárazový vietor, silný mráz, dážď (nie mrholenie).

Odporúčame pre deti vhodné a pohodlné oblečenie( podľa počasia) a pevnú obuv.

Vychádzky v rámci pobytu vonku sa realizujú bez informovaného súhlasu zákonného zástupcu dieťaťa.

## Organizácia v spálni

 Odpočinok sa realizuje v závislosti od potrieb detí. Počas odpoludňajšieho odpočinku v spálni dbá učiteľka na primerané oblečenie detí (pyžamo). Zabezpečí vetranie spálne, ktoré neohrozí zdravie detí.

Pri ukladaní detí vytvára v spálni pokojnú citovú atmosféru. Zaspávanie spríjemňuje jemným telesným kontaktom, prejavmi nežnosti, číta im rozprávky, prípadne púšťa relaxačnú hudbu.

 Odpoludňajší odpočinok sa postupne skracuje s pribúdajúcim vekom detí. Najdlhšie spia v MŠ 2 - 4 ročné deti. Spálne sa nachádzajú v podkroví MŠ.

Posteľná bielizeň je majetkom školy a vymieňa sa jedenkrát mesačne. Jej pranie zabezpečujú rodičia. Vypratú a vyžehlenú bielizeň je rodič povinný vrátiť do MŠ do jedného týždňa po jeho prevzatí. Ak pri vrátení niektorá časť chýba (plachta, vankúš, paplónik) je rodič povinný uhradiť cenu celej súpravy.

## Konzultácia s pedagogickými zamestnancami

 Zákonní zástupcovia detí majú možnosť konzultovať s pedagogickými zamestnancami denne popoludní pri odchode detí z MŠ alebo v inom čase po predchádzajúcom dohovore.

## Práva a povinností deti

(školský zákon §144)

Dieťa má právo na:

* rovnoprávny prístup k vzdelávaniu,
* bezplatné vzdelanie pre deti, pre ktoré je predprimárne vzdelávanie povinné
* vzdelávať sa v štátnom materinskom jazyku ,
* na individuálny prístup rešpektujúci jeho schopnosti a možnosti, nadanie a zdravotný stav ,
* úctu k jeho vierovyznaniu, svetonázoru, národnostnej a etnickej príslušnosti,
* poskytovanie poradenstva a služieb spojených s výchovou a vzdelávaním,
* výchovu a vzdelávanie v bezpečnom a hygienický vyhovujúcom prostredí,
* organizáciu výchovy a vzdelávania primeranú jeho veku, schopnostiam, záujmom, zdravotnému stavu a v súlade so zásadami psychohygieny,
* úctu k svojej osobe a na zabezpečenie ochrany proti fyzickému, psychickému a sexuálnemu násiliu,
* na informácie týkajúce sa jeho osoby a jeho výchovno- vzdelávacích výsledkov.

Dieťa je povinné:

* neobmedzovať svojím konaním práva ostatných osôb zúčastňujúcich sa výchovy a vzdelávania,
* dodržiavať spoločne stanovené pravidla,
* chrániť v medziach svojich schopnosti a možností, pred poškodením majetok školy a majetok, ktorý využíva škola na výchovu a vzdelávanie,
* pravidelne sa zúčastňovať na výchove a vzdelávaní,
* konať tak, aby neohrozovalo svoje zdravie a bezpečnosť, ako aj zdravie a bezpečnosť ďalších osôb zúčastňujúcich sa na výchove a vzdelávaní,
* ctiť si v medziach svojich schopností a možností ľudskú dôstojnosť svojich spolužiakov a zamestnancov školy,
* rešpektovať pokyny zamestnancov školy, ktoré sú v súlade so všeobecne záväznými právnymi predpismi, vnútornými predpismi školy a dobrými mravmi.

## Práva a povinnosti rodičov (zákonných zástupcov)

*Rodič (zákonný zástupca) má právo:*

* vybrať pre svoje dieťa materskú školu, ktorá poskytuje výchovu a vzdelávanie podľa zákona, zodpovedajúcu schopnostiam, zdravotnému stavu, záujmom, záľubám dieťaťa, vierovyznaniu, svetonázoru, národnosti a etnickej príslušnosti,
* žiadať, aby sa v rámci výchovy a vzdelávania v škole poskytovali deťom informácie a vedomosti vecne a mnohostranne v súlade so súčasným poznaním sveta a v súlade s princípmi a cieľmi výchovy a vzdelávania podľa zákona,
* oboznámiť sa so vzdelávacím programom materskej školy a Školským poriadkom,
* byť informovaný o výchovno- vzdelávacích výsledkoch svojho dieťaťa,
* na poskytnutie poradenských služieb vo výchove a vzdelávaní svojho dieťaťa,
* zúčastňovať sa výchovy a vzdelávania po predchádzajúcom súhlase riaditeľa školy,
* vyjadrovať sa ku ŠkVP školy prostredníctvom rady školy.

*Rodič (zákonný zástupca) dieťaťa je povinný:*

* vytvoriť pre dieťa podmienky na prípravu na výchovu a vzdelávanie v škole,
* dodržiavať podmienky výchovno- vzdelávacieho procesu svojho dieťaťa určené školským poriadkom,
* dbať na sociálne a kultúrne zázemie a rešpektovať jeho špeciálne výchovno- vzdelávacie potreby,
* informovať školu o zmene zdravotnej spôsobilosti jeho dieťaťa, jeho zdravotných problémoch alebo iných závažných skutočnostiach, ktoré by mohli mať vplyv na priebeh výchovy a vzdelávania,
* nahradiť škodu, ktorú dieťa úmyselne zavinilo,
* prihlásiť dieťa na plnenie povinnej školskej dochádzky
* ak sa dieťa nemôže zúčastniť na výchove a vzdelávaní v škole, jeho zákonný zástupca je povinný oznámiť škole bez zbytočného odkladu príčinu jeho neprítomnosti,
* poskytnúť MŠ svoje osobné telefónne čísla, ktoré sú využívane v súlade so znením zákona č. 18/2018 Z.z. o ochrane osobných údajov a len v prípade ochorenia, úrazu dieťaťa, alebo v prípade, že si rodič nevyzdvihne dieťa po skončení prevádzky MŠ,
* rešpektovať, že v čase od odovzdania dieťaťa službu konajúcej učiteľke až po prevzatie dieťaťa zákonným zástupcom (alebo ním splnomocnenou osobou) sa komunikácia s dieťaťom uskutočňuje len prostredníctvom učiteľky, alebo riaditeľky MŠ,
* rešpektovať, že počas pobytu v MŠ dieťa nesmie používať mobilné elektronické zariadenie,
* rešpektovať, že v čase odovzdania dieťaťa službukonajúcej učiteľke až po prevzatia dieťaťa sa komunikácia s dieťaťom uskutočňuje len prostredníctvom príslušnej učiteľky alebo riaditeľky,
* všetky veci súvisiace s poskytovaním predprimárneho vzdelávania jeho dieťaťu riešiť interne, v MŠ s učiteľkami, ktoré pracujú v triede v ktorej je zaradené jeho dieťa a podľa potreby s riaditeľkou.

## Ako bude MŠ dbať na napĺňanie rodičovských práv a povinnosti

- V prípade, že zákonný zástupca opakovane bez predchádzajúcej dohody nevyzdvihne svoje dieťa z MŠ do času ukončenia prevádzky, MŠ bude kontaktovať postupne všetky osoby, ktoré majú poverenie na prevzatie dieťaťa. Ak ani žiadna z poverených osôb neprevezme dieťa, bude MŠ kontaktovať príslušne okresné riaditeľstvo policajného zboru, ktoré disponuje aj kontaktom na príslušný orgán sociálnoprávnej ochrany detí a sociálnej kurately, ktorý je dosiahnuteľný aj mimo služobného času zamestnancov.

- V prípade, ak má MŠ podozrenie, že zákonný zástupca opakovane preberá dieťa pod vplyvom alkoholu, alebo iných omamných látok, alebo ak sa u dieťaťa prejavia zmeny, nasvedčujúce zanedbávaniu riadnej starostlivosti o dieťa, bude MŠ po predchádzajúcom písomnom upozornení zákonného zástupcu informovať o tejto skutočnosti príslušný Úrad práce, sociálnych vecí a rodiny, oddelenie sociálnoprávnej ochrany detí a sociálnej kurately.(§ 7 ods. 1 zákona č.305/2005 Z.z. o sociálnoprávnej ochrane detí a o sociálnej kuratele)

- Počas konania o rozvode a úprave výkonu práv a rodičovských práv a

povinnosti bude MŠ dbať o riadne napĺňanie rodičovských práv a povinnosti až do rozhodnutia súdu, ktorého zmyslom je dočasná úprava pomerov zákonných zástupcov vo vzťahu k starostlivosti o dieťa. MŠ bude rešpektovať rozhodnutie súdu alebo predbežné rozhodnutie súdu. V prípade zverenia dieťaťa právoplatným rozhodnutím súdu len jednému zo zákonných zástupcov, MŠ bude riešiť všetky záležitosti týkajúce sa dieťaťa výhradne s rodičom, ktorý má dieťa v bežných veciach zastupovať.

## Triedny učiteľ

- Zodpovedá za úplnosť a správnosť pedagogickej dokumentácie a ďalšej dokumentácie týkajúcej sa detí alebo triedy, spolupracuje so zákonným zástupcom, ostatnými pedagogickými zamestnancami, zákonným zástupcom poskytuje pedagogické poradenstvo

- utvára podmienky pre dieťa so špeciálnymi výchovno-vzdelávacími potrebami v spolupráci so zákonným zástupcom dieťaťa, ostatnými zamestnancami materskej školy, všeobecným lekárom pre deti a dorast a s príslušným školským zariadením výchovného poradenstva a prevencie.

## Podmienky na zaistenie bezpečnosti a ochrany zdravia

## pri výchove a vzdelávaní

 V starostlivosti o zdravie, hygienu a bezpečnosť deti sa riadia zamestnanci MŠ všeobecne záväznými predpismi, najmä §7 Vyhlášky MŠ SR č. 306/2008 Z.z. o materskej škole v znení vyhlášky č.308/2009 Z.z. Súčasťou starostlivosti o zdravie na pracovisku je aj rešpektovanie Zákona NR SR č 377/2004 o ochrane nefajčiarov. Zákaz fajčiť v celom objekte MŠ.

Za dodržiavanie hygienických a bezpečnostných predpisov v priestoroch MŠ a ochranu zdravia detí zodpovedajú aj nepedagogickí zamestnanci, a to v rozsahu im určenej pracovnej náplne.

Učiteľka je zodpovedná za vytvorenie pokojnej a tvorivej atmosféry v MŠ, ochranu psychického zdravia detí, nepoužíva telesné tresty, ani neprimerané inhibičné (napomenutie, vylúčenie, pokarhanie) metódy výchovy. Ak učiteľka zistí nedostatok na predmetoch, pomôckach, alebo zariadení, ktorý môže ohroziť zdravie, alebo bezpečnosť detí, zabezpečí jeho odstránenie osobne, alebo to oznámi ihneď prevádzkovému zamestnancovi. Ten ho podľa svojich schopnosti odstráni, alebo to nahlási priamemu nadriadenému, ktorý privolá na odstránenie závad príslušných odborníkov.

Materské školy sú pri výchove a vzdelávaní, pri činnostiach priamo súvisiacich s výchovou a vzdelávaním a pri poskytovaní služieb povinné:

* prihliadať na základné fyziologické potreby detí,
* vytvárať podmienky na zdravý vývin detí a na predchádzanie sociálno patologických

javov,

* realizovať ranný filter,
* zaistiť bezpečnosť a ochranu zdravia detí s osobitným dôrazom na pobyt vonku

 vychádzky,

* poskytnúť nevyhnutné informácie na zaistenie bezpečnosti a ochrany zdravia

deti,

* viesť evidenciu registrovaných školských úrazov detí, ku ktorým došlo počas

výchovno-vzdelávacej činnosti alebo pri činnostiach organizovaných MŠ. Ak dieťa utrpí úraz, ktorý nie je potrebné ošetriť lekárom, ošetrí ho učiteľka obvyklým spôsobom. Úraz a spôsob ošetrenia zaeviduje v zošite školských úrazov. Ak dieťa utrpí úraz, ktorý si vyžaduje ošetrenie lekárom, službukonajúca učiteľka sa ihneď kontaktuje s rodičom dieťaťa, s ktorým sa dohodne na ďalšom postupe.

Problematika zaistenia bezpečnosti a ochrany zdravia je aj integrálnou súčasťou obsahu výchovy a vzdelávania detí v MŠ. Deti sa prostredníctvom tohoto obsahu učia chrániť si svoje zdravie a zdravie iných a riešiť na elementárnej úrovni situácie ohrozujúce zdravie.

Zástupca zamestnancov pre BOZP: Timčáková Dáša

Zdravotník v MŠ: Mgr. Piešťanská Ľubomíra

## Opatrenia v prípade pedikulózy

Pedikulóza (zavšívavenie) je prenosné parazitárne ochorenie, vyskytuje sa u všetkých vekových skupinách, najmä u deti. Pôvodca je voš detská, ktorá sa šíri hlavne pri priamom styku, ale aj prostredníctvom predmetov( hrebeňov, šálov, čiapok, posteľnej bielizne) Na diagnostiku slúži dôkladná prehliadka vlasov.

Postup pri výskyte pedikulózy:

1. Pri akomkoľvek podozrení na možný výskyt vši (nepokoj dieťaťa, neprimerané vyrušovane, nesústredenosť sa, škrabanie sa, viditeľný výskyt hníd vo vlasovej časti hlavy) oznámi učiteľka túto skutočnosť riaditeľke školy a zákonnému zástupcovi.
2. Do príchodu zákonného zástupcu dieťa izoluje.
3. Učiteľka dohliadne, aby čiapky, šály, hrebene a ďalšie predmety, s ktorými prišla hlava dieťaťa podozrivého zo zavšivavenia, neboli spoločne uložené s odevmi ostatných detí, prípadne, aby ich ostatné deti nepoužívali.
4. Učiteľka odporučí zákonnému zástupcovi návštevu pediatrie za účelom potvrdenia diagnózy - pedikulózy a podľa jeho pokynov zabezpečí odvšivavenie dieťaťa. Zároveň ho požiada posteľnú a osobnú bielizeň dieťaťa vyvariť, alebo vyprať pri vysokých teplotách, dôkladne vysušiť a vyžehliť.
5. Dezinfekcii je nutné podrobiť aj predmety, ktoré prišli do styku s vlasovou časťou hlavy (hlavne hrebene) a to vyvarením, respektíve postriekaním prípravkom na lezúci hmyz.
6. Riaditeľka zabezpečí informovanie všetkých rodičov, že sa v škole vyskytli vši. Zároveň budú rodičia informovaní, že bude v detských kolektívoch vykonávať preventívne opatrenia aj regionálny úrad verejného zdravotníctva. Riaditeľka požiada rodičov o spoluprácu, aby priebežne kontrolovali vlasy u svojich detí.
7. Učiteľka v detskom kolektíve následne vykonáva preventívne opatrenia priebežným sledovaním charakteristických prejavov možného výskytu vši u ďalších deti, pričom v rámci denného ranného filtra deťom vhodným spôsobom prezrie vlasovú časť hlavy.
8. Opätovný nástup dieťaťa do školy je možný iba po predložení potvrdenia od lekára, že ochorenie bolo zlikvidované a dieťa je zdravé.

 *Zákonný zástupca* má povinnosť starostlivosti o dieťa. Ak odmietne liečenie dieťaťa, možno túto skutočnosť považovať za nedodržanie povinnosti starostlivosti o dieťa a navyše dochádza aj k porušeniu základných práv dieťaťa. Riešenie tejto situácie je v kompetencií zodpovedných inštitúcií v sociálnej oblasti.

## Ochrana pred sociálno-patologickými javmi

V zmysle Dohovoru o právach dieťaťa sú učiteľky povinné zabezpečiť ochranu detí pred sociálno-patologickými javmi, monitorovať zmeny v správaní detí a v prípade dôvodného podozrenia z fyzického, alebo psychického týrania či ohrozenia mravného vývinu dieťaťa bezodkladne riešiť problém v spolupráci s vedením školy, prípade so zariadením pedagogicko-psychologického poradenstva a prevencie, kontaktovať príslušný odbor sociálnych vecí, pediatra a príslušné oddelenie policajného zboru .

## Ochrana proti šíreniu legálnych a nelegálnych drog

MŠ prijíma nasledovné opatrenia:

- primeranou formou informovať detí o existencií legálnych a nelegálnych drog a ich mimoriadne negatívnych účinkoch na zdravie človeka,

- viesť detí k zdravému životnému spôsobu, rozlišovaniu zdravých a nezdravých návykov pre život a zdravie,

- v prevencii využívať vhodnú a dostupnú literatúru (napr. Nenič svoje múdre telo) a preventívne výukové programy zakomponované do plánov v každej triede,

- poskytovať deťom dostatok podnetov a možnosti realizácie prostredníctvom rôznych aktivít a tým ich viesť k plnohodnotnému životu, kde by legálne a nelegálne drogy nemali svoje miesto,

- zabezpečiť v celom areáli MŠ zákaz fajčenia,

- učiteľky sa budú zúčastňovať na školeniach s touto tematikou, prípadne študovať literatúru a ostatné materiály s tematikou drog a ich šírenia,

- v prípade podozrenia bezodkladne informovať riaditeľku, ktorá vykoná okamžité opatrenie.

*Osoby zodpovedné za požiarnu ochranu*

 Zamestnanci sú povinní počínať si tak, aby nespôsobili požiar. Keď zistia požiarnu závadu, musia to ihneď nahlásiť svojmu nadriadenému, prípadne zamestnancovi poverenému vykonávať preventívnu kontrolu. Každý zamestnanec, ktorý spozoruje požiar a môže ho sám uhasiť, je povinný bez meškania tak urobiť. Keď to nie je možné, musí ihneď privolať pomoc (t.č. 112- tiesňová linka, 150 hasiči, 155 záchranná zdravotná služba, 158 polícia).

 Pre prípad nebezpečenstva požiaru sa na jeho lokalizáciu používajú hasiace prístroje typu práškový ABC 183B.

Zamestnanci sú povinní oboznámiť sa s právnymi predpismi a ostatnými predpismi na zaistenie bezpečnosti a ochrany zdravia pri práci, so zásadami bezpečnej práce, zásadami ochrany zdravia pri práci, so zásadami bezpečného správania na pracovisku a s bezpečnými pracovnými postupmi a dodržiavať ich.

## Ochrana spoločného a osobného majetku školy

 Kľúč od budovy vlastní riaditeľ ZŠ s MŠ, administratívna pracovníčka, učiteľky MŠ, kuchárka, školník a upratovačka, ktorá budovu odomyká o 6.30 hod.

V priebehu prevádzky za uzamykanie budovy zodpovedá upratovačka a v čase ukončenia jej pracovnej doby za zamykanie budovy zodpovedajú učiteľky.

V budove MŠ je bez sprievodu zamestnanca MŠ zakázaný akýkoľvek pobyt cudzej osoby. Vetranie miestností sa uskutočňuje len v prítomnosti zamestnancov MŠ. Pri odchode z triedy je učiteľka povinná prekontrolovať uzatvorenie okien. Práva a povinnosti súvisiace s ochranou majetku si zamestnanci plnia v zmysle pracovnej náplne. Osobné veci si zamestnanci odkladajú na určené uzamykateľné miesto. Po ukončení prevádzky MŠ všetky priestory skontroluje a uzamkne učiteľka popoludňajšej smeny.

## Spôsob zaznamenania zmien v školskom poriadku

V prípade, ak sa ukáže, že je potrebné niektoré časti školského poriadku zmeniť, alebo vypustiť (na základe zmien právnych predpisov, prípadne po vydaní nových usmernení a pokynov zriaďovateľa), budeme to realizovať formou dodatkov.

Vydaním nového školského poriadku sa ruší predchádzajúci školský poriadok.

Školský poriadok MŠ vo Vyšných Ružbachoch je záväzný pre všetkých pedagogických i nepedagogických zamestnancov školy, detí, ktoré navštevujú MŠ a ich zákonných zástupcov.

**Meno a priezvisko Podpis**

Mária Fabisová ........................................

Martina Bujdošová ........................................

Mgr. Ľubomíra Piešťanská ........................................

Dáša Timčáková ........................................

Darina Pizovková .......………………………

Vo Vyšných Ružbachoch: 30.8.2023

Zriaďovateľ: Obec Vyšné Ružbachy Riaditeľka ZŠ s MŠ:

 PhDr. Hrehová Daniela, PhD., MBA

Prerokovaný a schválený na : Pracovnej porade : 30.8.2023

 ZRPŠ : 30.8.2023

Čas prevádzky materskej školy pri ZŠ s MŠ Vyšné Ružbachy je v pracovných dňoch v čase **od 6, 30 – 16, 30 hod**.

Schválené zriaďovateľom: Obec Vyšné Ružbachy